[{"text_idx": "#000000", "text": "Fel y nodwyd yn aml yn ystod y Prosiect Llongau-U, mae\u2019r llongddrylliadau hyn yn allweddol i\u2019n dealltwriaeth o hanes y Rhyfel Byd Cyntaf.\nDrwy astudio safleoedd y llongddrylliadau, yr adroddiadau am suddo\u2019r llongau, a stori\u0308au\u2019r bobl a hwyliai arnynt, daethom i wybod am ddewrder y llongwyr a phwysigrwydd coffa\u0301u eu haberth a\u2019i gofnodi i\u2019r cenedlaethau a ddaw."}, {"text_idx": "#000001", "text": "Er i bwrpas gwreiddiol y llongau gael ei golli pan gawsant eu suddo, mae ganddynt erbyn hyn bwrpas newydd a hollol wahanol \u2013 maen nhw\u2019n cynnig cynefinoedd unigryw i rywogaethau morol. Mae amrywiaeth eang o fywyd morol wedi ymgartrefu ar lawer o\u2019r llongddrylliadau, sydd hefyd yn denu anifeiliaid symudol fel pysgod o ardaloedd eraill. O ganlyniad, fe gyfeiriwn atynt fel \u2018riffiau artiffisial\u2019."}, {"text_idx": "#000002", "text": "Mae\u2019r bywyd morol ar y llongddrylliadau, a\u2019r adeiladweithiau eu hunain, o gryn ddiddordeb i ddeifwyr sgwba. Mae archwilio llongddrylliadau\u2019n boblogaidd iawn a gall gyfrannu\u2019n sylweddol at yr economi lleol drwy roi hwb i gwmni\u0308au sy\u2019n darparu cychod a chyfleusterau eraill at ddefnydd deifwyr. Yn ogystal, gall llongddrylliadau fod yn safleoedd poblogaidd ar gyfer pysgota hamdden gan fod pysgod mawr i\u2019w cael yn aml yn byw ynddynt neu\u2019n nofio drwyddynt."}, {"text_idx": "#000003", "text": "Pam mae llongddrylliadau\u2019n gystal cynefinoedd?"}, {"text_idx": "#000004", "text": "Mae llongddrylliadau\u2019n darparu tri amod pwysig, ymhlith llawer o rai eraill, sy\u2019n fuddiol i fywyd y mo\u0302r: 1) adeiladwaith sefydlog i lynu wrtho, 2) cyflenwad da o fwyd a 3) amgylchedd cymhleth ar gyfer cysgodi."}, {"text_idx": "#000005", "text": "Mae adeiladwaith metel y mwyafrif o longddrylliadau o\u2019r Rhyfel Byd Cyntaf yn darparu arwyneb sefydlog i fyw arno o\u2019i gymharu a\u0302\u2019r cynefinoedd naturiol o\u2019u cwmpas y mae\u2019r llanwau a\u2019r tonnau\u2019n gallu aflonyddu arnynt. Mae hyn yn caniata\u0301u iddynt dreulio mwy o amser yn bwydo ac yn lleihau\u2019r posibilrwydd o niwed. Drwy fyw ar longddrylliadau mae\u2019r anifeiliaid hyn hefyd yn uwch yn y golofn ddw\u0302r nag y byddent pe baen nhw\u2019n byw ar wely\u2019r mo\u0302r. Mae\u2019r cerhyntau dw\u0302r yn gyflymach yn y fan hyn ac yn dod a\u0302 mwy o fwyd i\u2019r hidlwyr bwyd niferus sy\u2019n byw ar y llongddrylliadau"}, {"text_idx": "#000006", "text": "Pan fydd anifeiliaid yn byw mewn cynefinoedd mwy cymhleth, mae\u2019n llai tebygol y ca\u0302nt eu bwyta gan ysglyfaethwyr. Ar longddrylliadau, mae\u2019r amrywiaeth o arwynebau ar wahanol onglau ac o dyllau, bargodion a chysgod yn cynnig mwy o leoedd i guddio a llochesu na chynefinoedd naturiol mwy unffurf. Dyma rai yn unig o\u2019r rhesymau pam y mae llongddrylliadau\u2019r Rhyfel Byd Cyntaf yn gartrefi delfrydol i gyfoeth o fywyd mo\u0302r."}, {"text_idx": "#000007", "text": "Cliciwch ar flwch i ddarganfod mwy am y bywyd morol ar longddrylliadau o\u2019r Rhyfel Byd Cyntaf yn nyfroedd Cymru. Nid ydym wedi cynnwys yr holl rywogaethau sy\u2019n byw ar y llongau ond rhoddwn sylw i rai o\u2019r rhywogaethau cyffredin gan ddefnyddio lluniau a gasglwyd yn ystod y Prosiect Llongau-U."}]